**Справка за получени коментари по проект на индикативна годишна работна програма за 2023 г.**

**по Програма „Околна среда“ 2021-2027 г. и степента на тяхното отразяване**

*Коментарите са получени в рамките на процедура, праведна съгласно разпоредбите на чл. 26 от Постановление № 162 на Министерския съвет от 2016 г. за определяне на детайлни правила за предоставяне на безвъзмездна финансова помощ по програмите, финансирани от Европейските структурни и инвестиционни фондове за периода 2014-2020 г.*

|  |  |  |  |
| --- | --- | --- | --- |
| № | **Представител на Институция/ Организация** | **Коментар** | **Становище на УО на ПОС 2021-2027 г.** |
| 1. | *Силвия Георгиева,*  ***Изпълнителен директор на НСОРБ***    *(вх. № в МОСВ 48-00-896/ 19.10.2022)* | Позволете ми от името на общините и екипа на НСОРБ, да Ви поздравя, а чрез Вас и Управляващия орган на Програмата за околна среда 2021-2027 г., за успешно приключилите официални преговори с Европейската комисия, по одобряването на стратегическия документ.  Несъмнено с подкрепата на ПОС, в следващите години ще осигурим така необходимата ни възможност, да допринесем за подобряването, защитата и опазването на околната ни среда, природата, биологичното разнообразие и развитието на екологосъобразна инфраструктура в секторите на водите и отпадъците, превенцията на риска и замърсяването на въздуха.  По публикувания за обществено обсъждане проект на Индикативната годишна работна програма (ИГРП) за 2023 г. по ПОС, проведохме проучване сред общините и експертната ни мрежа по европейски фондове.  На база коментарите и бележките на общините, Ви представяме обобщено становище по проекта на ИГРП за 2023 г.  Преди да изложим същото в конкретиката, следва да подчертаем, че изразяваме принципната си подкрепа за проекта на ПОС.  **Конкретни коментари и бележки по проект на ИГРП за 2023 г.:**  **1. Приоритет 2 „Отпадъци“:**  **1.1. Процедура *„*Рекултивация на депа/ клетки на депа за битови отпадъци“:**   * Общини информират, че **посоченият в проекта на ИГРП, максимален размер на безвъзмездна финансова помощ от 84.16 лв./м2 площ на регионално депо/ клетка на регионално депо, за изпълнение на техническата рекултивация, е силно подценен**. Аргументи за това, са проведени през м. октомври, пазарни проучвания за определяне на прогнозната стойност на техническата рекултивация. Съгласно същите, стойността й възлиза на 101.02 лв./м2 без ДДС. Предвид това и отчитайки и високият инфлационен риск, който не може да бъде прогнозиран към настоящия момент, **предлагаме в проекта на ИГРП да не се посочва максимален размер на м2 за техническата рекултивация, като същият се конкретизира на по-късен етап в Условията за кандидатстване по процедурата.**   Коментарът е валиден и по отношение на процедура „Мерки за изграждане, разширяване и/ или надграждане на общински/ регионални системи за разделно събиране и рециклиране на биоразградими отпадъци“;   * С цел подпомагане решаването на проблемите, свързани с бавните темпове на закриване и рекултивация на депата/ клетки, общини предлагат посочената допустима дейност „Изпълнение на техническа рекултивация на депа / клетки на регионални депа за битови отпадъци и др.“, да се допълни със следният текст „…***или частична техническа рекултивация“;***   **1.2 Процедура „Мерки за изграждане, разширяване и/ или надграждане на общински/ регионални системи за разделно събиране и рециклиране на биоразградими отпадъци“,** предлагаме дейност „Изграждане на компостиращи инсталации за разделно събрани битови биоразградими отпадъци, подходящи за компостиране“ , да се допълни със следният текст „..и на друг вид инсталации за анаеробно разграждане на биоразградими отпадъци“; | **По коментари по Приоритет 2 „Отпадъци“:**  **По т. 1.1.**: Приемаме по принцип предложението за завишаване на максималния размер на финансирането на техническата рекултивация на депа. Поради ограничения на финансовия ресурс по приоритет „Отпадъци“ и по ПОС 2021-2027 г., възможностите към момента са единствено за завишаване с до 20 % спрямо първоначално определената сума, т.е. до 101 лв./м2 с ДДС с включени всички допустими дейности (подготовка, СМР, организация и управление, комуникация и визуализация). Обръщаме внимание, че финансирането чрез ПОС 2021-2027 г. е допълващо средствата, които общините следва да отделят по чл. 60 от *Закона за управление на отпадъците* (ЗУО). Всяко допълнително увеличаване на максималния размер на определените средства ще ограничи възможностите за финансиране чрез директно предоставяне на БФП и ще наложи обявяване на процедура чрез конкурентен подбор.  Допълнително са направени редакции по тази мярка с цел яснота и коректност.  На този етап не намираме за удачно да приемем аналогичното предложение към процедура „*Мерки за изграждане, разширяване и/ или надграждане на общински/ регионални системи за разделно събиране и рециклиране на биоразградими отпадъци*“. Общият бюджет по мярката е определен с цел покриване на потребностите на всички общини от *Регионалните сдружения за управление на отпадъците* (РСУО) по Приложение № 8 на *Националния план за управление на отпадъците* (НПУО)за периода 2021-2028 г. спрямо количествата зелени и биоразградими битови отпадъци по морфологията на съответната община, изготвена с финансиране по Българо-Швейцарската Програма чрез *Предприятието за управление на дейностите по околна среда*. Поради ограничения на финансовия ресурс по приоритет „Отпадъци“ и по ПОС 2021-2027 г., към настоящия момент не е възможно да се увеличат средствата, съответно максималния размер спрямо 1 т биоразградими отпадъци. Всяко увеличаване на максималния размер за 1 т биоразградими отпадъци, както и неопределянето на такъв максимален размер, ще доведе до невъзможност за финансиране чрез директно предоставяне на БФП, което от своя страна означава конкурентен подбор при предоставяне на средства от ПОС 2021-2027 г. за предефинираните общини от РСУО по Приложение № 8 от НПУО 2021-2028 г. Обръщаме внимание, че финансирането чрез БФП по ПОС 2021-2027 г. е допълващо към средствата, които общините следва да отделят по чл. 64 от ЗУО, както и че част от предвидените за подкрепа мерки генерират приходи и това следва да се вземе предвид при определяне на размера на БФП за всеки отделен проект. Осигурена е възможност бенефициентите да се възползват чрез отделна операция и от финансовите инструменти по ПОС 2021-2027 г. (заеми) за покриване на недопустимите разходи и собственото участие по проекти, финансирани чрез БФП по същата програма.  Не приемаме предложението за допълнение с *„… или частична техническа рекултивация*“. Нормативната уредба не регламентира понятие „частична техническа рекултивация“ и предложението е неясно. От друга страна следва да се има предвид, че предоставяните средства от ПОС 2021-2027 г. са за постигане на конкретни цели, които се измерват със съответни показатели, които отчитат „рехабилитирана земя“, т.е. изцяло, а не частично. Отново обръщаме внимание, че финансирането чрез ПОС 2021-2027 г. е допълващо средствата, които общините следва да отделят по чл. 60 от ЗУО.  **По т. 1.2.:** Приема се по принцип. Текстът ще бъде редактиран по следния начин: „- *Изграждане на инсталации за рециклиране на разделно събрани биоразградими битови отпадъци*;“. При подготовката на процедурата изграждането на компостиращи инсталации за разделно събрани биоразградими битови отпадъци, подходящи за компостиране, ще бъде заложена като задължителна дейност. Поради ограничения на финансовия ресурс по приоритет „Отпадъци“ и по ПОС 2021-2027 г., дейността по изграждане на други инсталации, подходящи за третиране на останалите биоразградими битови отпадъци, които ще се събират също разделно в изпълнение на изискванията на нормативната уредба, но не са подходящи за третиране в компостираща инсталация, ще бъде допустима за финансиране, но не като задължителна дейност, а по преценка на кандидатите, в рамките на ограниченията за максимална стойност на едно проектно предложение. |
| **2. Приоритет 3 „Биологично разнообразие“:** предлагаме в ИГРП за 2023 г., **да бъде включена процедура за финансиране на дейности**, основаващи се на Стратегията за биологичното разнообразие в Република България и Националния план за опазване и устойчиво ползване на биологичното разнообразие и генетичните ресурси 2020-2024 г., а именно „**Осигуряване на подходящи условия за опазване на застрашени видове „ex situ“ чрез отглеждане на екземпляри в съответните обекти.“**  **Мотиви:** „Зоологическа градина – София“ е структура, която осигурява „ex situ“ опазване на застрашени видове. За развитието и ефективното функциониране на този тип структури, са необходими инвестиции за надграждане и модернизиране на съоръженията и осигуряване на оборудване, вкл. за подпомагане изпълнението на програми за реинтродукция на застрашени/ защитени местни видове. Тези дейности допълват и подкрепят опазването на видовете в техните естествени местообитания. | **По коментари по Приоритет 3 „Биологично разнообразие“:**  В одобрената от ЕК ПОС 2021-2027 г. са предвидени за финансиране мерки, произтичащи от *Стратегията за биологичното разнообразие в Република България* и *Националния план за опазване и устойчиво ползване на биологичното разнообразие и генетичните ресурси* 2020-2024 г., в това число и за осигуряване на подходящи условия за опазване на застрашени видове „ex situ“. В проекта на ИГРП 2023 не е включена като процедура конкретната мярка предвид факта, че тя ще бъде финансирана по подхода Интегрирани териториални инвестиции (ИТИ). Към момента на разработване на ИГРП документите, свързани с прилагането на подхода ИТИ, не са финализирани на национално ниво, което не позволява залагане на конкретни процедури и срокове за обявяването им, още повече предвид факта, че водещото ведомство в случая е МРРБ. |
| **3. Приоритет 5 „Въздух”:**  **3.1. Процедура „За по-чист въздух“:** община Варна настоява да бъде включена като бенефициент по процедурата, както и по планираната за „Зелена инфраструктура в градска среда“. Мотивите на общината, са че от 01.01.2014 г., територията й е включена, като район за оценка и управление на качеството на атмосферния въздух. Агломерация Варна е посочена като зона/ териториална единица с превишаване нормите за показател: фини прахови частици (ФПЧ10) с размер 10 микрона (PM <10µ). От извършеният анализ на замърсяването с ФПЧ10 за двата стационарни пункта е видно, че за последните 3 (три) години средноденонощните норми (24-часови) за опазване на човешкото здраве са превишавани и не се наблюдава тенденция за намаляването им. Главните източници на замърсяване с ФПЧ10 на територията на община Варна са две основни групи: битово отопление и пътен транспорт. Имайки предвид гореописаното, както и факта, че достигането и поддържането на нормите на ФПЧ10 не е еднократен акт, а непрекъснато усилие, целта на общинската администрация е да провежда успешна политика и да осигури добро качество на атмосферния въздух, съответстващо на определените норми;  **3.2. Процедури „Зелена инфраструктура в градската среда“ и „Зелена инфраструктура в градската среда (2)“**: с оглед своевременното предприемане на мерки за адресирането на вторичното разпрашаване на въздуха, би било подходящо двете процедури, да се планират за обявяване през първото тримесечие на 2023 г. | **По коментари по Приоритет 5 „Въздух“:**  **По т. 3.1.:** Допустимите мерки по приоритета са насочени към общините с нарушено качество на въздуха, като основен приоритет са тези, които попадат в обхвата на *Решение на Съда на Европейския съюз по дело C-488/15* от 5 април 2017 г. за неспазване на нормите за съдържание на ФПЧ10 и неизпълнение на задълженията по Директива 2008/50/ЕО и регистрирани превишения на среднодневните норми и/или средногодишната концентрация на ФПЧ, отчетени през периода 2017-2021 г. Цитираната рамка за определяне на бенефициентите е заложена в текста на ПОС 2021-2027 г., така както е одобрена от ЕК. През периода 2017-2021 г. по данни на ИАОС на територията на община Варна няма регистрирани превишения.  **По т. 3.2.:** Процедурите са предвидени за трето тримесечие поради приоритетността на процедурите за подмяна на отоплителни устройства на твърдо гориво – За по-чист въздух! и За по-чист въздух (2), и необходимостта от време за подготовка на качествени проектни предложения. |
| 2. | *Мирослав Калугеров, директор на дирекция „НСЗП“, МОСВ,*  *(изх. № 95-00-4939/19.10.2022 г.)* | Във връзка с Индикативната годишна работна програма за Програма „Околна среда“ 2021 - 2027 за 2023 година по приоритет 3 “Биологично разнообразие”, дирекция „Национална служба за защита на природата“ изразява следните бележки:   1. По отношение на процедурата „Изпълнение на м. 54, 55 и 56 от НРПД“ и представените примерни допустими разходи от ИГРП за ПОС 2021-2027 г. се констатира несъответствие между посочените мерки от НРПД и допустимите дейности на процедурата. Така заложените дейности съответстват само с тези на мярка 56 от НРПД. За целта на процедурата е необходимо да се заложат и дейностите от мярка 54 и мярка 55 от НРПД. Индикативният обхват на дейности на мярка 54 предвижда изпълнение на дейности по идентифициране и премахване на нетипични дървесни и храстови видове в територии с разпространение на местообитанията и в непосредствена близост до тях (до 200 м). Идентификацията на нетипичните дървесни и храстови видове, съгласно спецификите на всяко природно местообитание, в рамките на полигоните на местообитанията, както и уточняване на технология за тяхното отстраняване, се извършва от специалист чрез разписване на план за премахване на премахване на нетипична храстова и дървесна растителност в рамките на местообитанието. Мярка 55 е със следния индикативен обхват на дейностите: мярката предвижда изпълнение на дейности по възстановяване на типични видове и отстраняване на инвазивни чужди видове. Инвазивните чужди видове (ИЧВ) са идентифицирани, съгласно „Списък с инвазивните чужди видове растения“, които ИАОС докладва към Европейската агенция по околна среда в Националните доклади за състоянието и опазването на околната среда в Република България по индикатор "Инвазивни чужди видове за България / SEBI 2010 Инвазивни чужди видове за Европа" и списъка с ИЧВ, които засягат Съюза (създаден и актуализиран с регламенти за изпълнение на Комисията в съответствие с Регламент (ЕС) № 1143/2014 на Европейския парламент и на Съвета). В посочения контекст, мярката предвижда следното:  * Идентифициране и премахване на нетипични дървесни и храстови видове в територии с разпространение на местообитанията и в непосредствена близост до тях (до 200 м). Идентификацията на нетипичните дървесни и храстови видове, съгласно спецификите на всяко природно местообитание, в рамките на полигоните на местообитанията, както и уточняване на технология за тяхното отстраняване, се извършва от специалист чрез разписване на план за премахване на премахване на нетипична храстова и дървесна растителност в рамките на местообитанието. * Идентификацията на ИЧВ *(Amorpha fruticosa, Ailanthus altissima, Elaeagnus angustifolia, Robinia pseudoacacia)* в рамките на местообитанията, както и уточняване на технология за тяхното отстраняване, се извършва от специалист чрез разписване на план за премахване на инвазивни чужди видове и контролиране на популациите им в рамките на местообитанието. * Дейности по прилагане на плана за премахване на ИЧВ.  1. По отношение на процедурата „Изпълнение на м. 28 и 61 от НРПД“ и представените примерни допустими разходи от ИГРП за ПОС 2021-2027 г. се констатира несъответствие между посочените мерки от НРПД и допустимите дейности на процедурата. Така заложените дейности съответстват само с тези на мярка 61 от НРПД. За целта на процедурата е необходимо да се заложат и дейностите от мярка 28 от НРПД. Тя предвижда ограничаване на достъпа на животни в близост до местообитанията (на разстояние 50 м), с цел избягване на еутрофикация и утъпкване на местообитанията. В посочения контекст, мярката предвижда следното:  * Изграждането на огради от естествени материали или поставяне на електро пастири с цел ограничаване на достъпа на животните на 50 м от брега на влажните зони.  1. По отношение на процедурата „Изпълнение на м. 46, 47, 48 и 49 от НРПД“ и представените примерни допустими разходи от ИГРП за ПОС 2021-2027 г. се констатира несъответствие между посочените мерки от НРПД и допустимите дейности на процедурата. Индикативният обхват на мярка 46 от НРПД предвижда:  * Демонстриране и въвеждане на лесовъдски практики за устойчиво стопанисване на горите от местообитанието, включително: измервания на лесовъдско- таксационните показатели на насажденията; маркиране; извеждане и демонстриране на сечи в насаждения от различните типове природни местообитания. Въвеждането ще се извършва чрез провеждане на теренни обучения на лесовъди. * Демонстриране и въвеждане на лесовъдски практики за поддържане на състава на насажденията, включително: измервания на лесовъдско-таксационните показатели на насажденията; маркиране; извеждане и демонстриране на сечи в насаждения от различните типове природни местообитания с протичащи нежелани възобновителни процеси. Въвеждането ще се извършва чрез провеждане на теренни обучения на лесовъди. * Прилагане на лесовъдски практики (вкл. отгледни мероприятия) за поддържане на състава на насажденията. На хектар да се проведат две отглеждания за периода от 6 години. Да се покрият 15% от площта на горите в турнусна възраст. Отгледните дейности включват извеждане на осветления - премахване на издънки и конкурентна растителност във възобновени участъци, с цел формиране на желания бъдещ състав.   Индикативният обхват на мярка 47 предвижда:   * Научни проучвания върху структурата на горите за устойчивостта им към големи природни нарушения и за възстановителния им потенциал. * Демонстриране и въвеждане на лесовъдски практики, насочени към поддържане на структури, устойчиви към големи природни нарушения, включително: измервания на лесовъдско-таксационните показатели на насажденията; маркиране; извеждане и демонстриране на сечи в насаждения от различните типове природни местообитания, насочени към повишаване на адаптивните им възможности за преодоляване на големи природни нарушения. Въвеждането ще се извършва чрез провеждане на теренни обучения на лесовъди.   Индикативният обхват на мярка 48 предвижда:   * Демонстриране и въвеждане на лесовъдски практики за трансформация на издънковите гори в семенни, включително: измервания на лесовъдско- таксационните показатели на насажденията; маркиране; извеждане и демонстриране на сечи в насаждения от различните типове природни местообитания, насочени към превръщането им в семенни. Въвеждането ще се извършва чрез провеждане на теренни обучения на лесовъди. * Прилагане на лесовъдски практики (вкл. отгледни мероприятия) за трансформация на издънковите гори в семенни и за подобряване на състава. Извършване на няколко последователни отглеждания (осветления) във възобновени семенно участъци на издънкови гори. Отгледните сечи се извършват с цел премахване на издънки и конкурентна растителност.   Индикативният обхват на мярка 49 предвижда научни проучвания върху възобновителния потенциал на естествени гори от черен бор при различни лесовъдски намеси и експериментиране на лесовъдски практики за успешно възобновяване на черния бор, в това число: измервания на лесовъдско-таксационните показатели на насажденията; маркиране; извеждане и демонстриране на сечи, насочени към предотвратяване на смяната на черния бор от широколистни дървесни видове.  4. По отношение на процедурата „Изпълнение на м. 36 от НРПД“ и представените примерни допустими разходи от ИГРП за ПОС 2021-2027 г. е необходимо да се синхронизират допустимите дейности с тези от НРПД. Индикативният обхват на мярка 36 от НРПД включва и експертна оценка на значимостта на конкретни имоти по отношение на опазването на целевите типове природни местообитания, наред с приоритетно прилагане за имоти - урбанизирани територии. | **По т. 1, 2, 3 и 4** – Приема се. |
| 3 | *Иван Ангелов, директор на дирекция „ОЧВ“, МОСВ,*  *(изх. № 95-00-5056/25.10.2022 г.)* | 1. Относно процедура „За по-чист въздух!“(1) - изброени са общините, към които ще бъде насочен финансовият ресурс по мярката за подмяна на отоплителните уреди на твърдо гориво. Сред посочените общини са Ловеч, Несебър и Шумен. Доколкото едно от задължителните изисквания за допустимост на етап кандидатстване към бенефициентите е наличие на (действаща, приета от съответния общински съвет) общинска програма за качество на атмосферния въздух (КАВ), уточняваме следното: Последната общинската програма за КАВ на Ловеч по смисъла на чл.27, ал. от Закона за чистотата на атмосферния въздух (ЗЧАВ) е за периода 2016-2020г., и вече е изтекла. Съгласно данните от мониторинга на КАВ, в общината е постигнато съответствие по показател ФПЧ10, през последните четири години (2018 – 2021г.). Въз основа на това общината няма задължение за актуализация на програмата за намаляване нивата на замърсителите и за достигане на утвърдените норми съгласно чл.27 от ЗЧАВ. Относно общинските програми на община Несебър и община Шумен информираме, че периодът им на действие е до 2022г. (съгласно проекта на ИГРП за 2023г., мярката се планира да бъде отворена първо тримесечие на 2023г.), като Несебър е в съответствие с нормите за ФПЧ10 от 2019г., а Шумен – от 2020г. Предвид регистрираните данни от началото на годината до момента, е твърде вероятно и през тази година тези общини ще са в съответствие. В този случай за община Несебър и община Шумен също няма нормативно изискване за актуализация на програмата за намаляване нивата на замърсителите и за достигане на утвърдените норми по показател ФПЧ10 съгласно чл.27 от ЗЧАВ.  2. Относно процедура „Зелена инфраструктура в градска среда“ (1) и (2) – позицията на дирекцията е вече изразявана, но независимо от това прави впечатление, че не са включени всички общини, които попадат в критериите за „Общини с нарушение на пределно допустимите стойности на ФПЧ в периода 2017-2021г. и действаща ОПКАВ“. Вероятно е добре да бъде посочен допълнителният критерий, на основата на който е направен подборът.  3. Относно процедура „Национални стратегически документи в сектор „Въздух“ – предлагаме да отпадне предложеното през 2023г. разработване и/или актуализиране на Националната програма за подобряване качеството на атмосферния въздух (НППКАВ) 2018-2024г., поради следните причини:  - Към момента все още не е публикувано предложението на Европейската комисия за преразглеждане на законодателството на ЕС относно качеството на атмосферния въздух. Едва след неговото публикуване ще започне процесът по преговори и приемане, продължителността на който не може да бъде предвидена. Поради тази причина дирекция ОЧВ към момента не е в състояние да формулира рамка и обхват за разработване на нова национална програма.  4. Относно процедура „Създаване на Национална мрежа на експерти по качество на атмосферния въздух“ – предлагаме следната редакция:  „Повишаване на експертния капацитет на органите на местно ниво, ангажирани с разработването и прилагането на мерки, свързани с качеството на въздуха, включително контролът върху тяхното прилагане.“ Изразът „разработването и прилагането на политики“ е формулировка, която се прилага на национално ниво. Постигането на утвърдените норми и прилагането на мерки се осъществява на местно ниво. | По т.1. Цитираните общини са потвърдили на УО на ПОС 2021-2027 г., че работят по подготовката на актуализация и/или разработване на нова общинска програма за КАВ и към датата на кандидатстване ще имат одобрена от съответните общински съвети програма.  По т. 2. Съгласно текста на ПОС 2021-2027 г. подкрепата за 13 общини (извън цитираните в проекта на ИГРП за 2023 г.) по мярката за намаляване на вторичното разпрашаване ще се осигури чрез подхода за интегрирани териториални инвестиции. Потенциалните бенефициенти са информирани за това обстоятелство през април 2022 г.  Водещото ведомство за прилагане на ИТИ подхода е МРРБ. На този етап УО на ПОС 2021-2027 г. не разполага с официална информация, кога ще стартира прилагането на подхода.  При определяне от страна на МРРБ на периода, в който ще се отваря приема на концепции от страна на Регионалните съвети за развитие, УО ще актуализира своевременно ИГРП за 2023 г.  По т. 3- Приема се.  По т. 4. По процедурата няма да бъде финансирано разработване на политики и програми на национално или местно ниво.  В този смисъл текстът касаещ целите на процедурата е прецизиран. |